Suchinthana/ta-wikipedia huggingface dataset:
கொம்புக் கள்ளி

கொம்புக் கள்ளி (Euphorbia tirucalli, மேலும் பொதுவாக  Indian tree spurge, naked lady, pencil tree, pencil cactus, fire stick, milk bush ) என்றும் அழைக்கப்படுகிறது) என்பது அரை வறண்ட வெப்பமண்டல காலநிலையில் வளரும் ஒரு மரமாகும். இது ஒரு ஹைட்ரோகார்பன் தாவரமாகும். இதன் பால்  கண்ணில் பட்டால் தற்காலிக குருட்டுத்தன்மையை ஏற்படுத்தக்கூடிய நச்சுத்தன்மை வாய்ந்தது.

விளக்கம் 

கொம்புக் கள்ளி என்பது புதர் அல்லது சிறிய மரமாகும். இது பென்சில்-தடிமனான, பச்சை நிற, மென்மையான, சதைப்பற்றுள்ள நுணிக் கிளைகளுடன் 7 மீட்டர் உயரம் வரை வளரும். இது 7 மிமீ தடிமன் கொண்ட உடையக்கூடிய சதைப்பற்றுள்ள கிளைகளுடன் உருளையான சதைப்பற்றுள்ள தண்டையும் கொண்டது. இதன் இலைகள் நீள்வட்டமாக இருக்கும். அவை 1 முதல் 2.5 செமீ நீளமும், சுமார் 3 முதல் 4 மிமீ அகலமும் கொண்டவை. இதன் பால், நச்சு மற்றும் அரிக்கும் தன்மைக் கொண்டது.  கிளைகளின் முனைகளில் மஞ்சள் பூக்கள் பூக்கும்.

வாழ்விடம் 
இது ஆப்பிரிக்காவில் கருப்பு களிமணில் பரவலாக உள்ளது. இது முக்கியமாக வடகிழக்கு, நடு,  தெற்கு ஆப்பிரிக்காவில் உள்ளது. இது கண்டத்தின் பிற பகுதிகளிலும், சுற்றியுள்ள சில தீவுகள் மற்றும் அரேபிய தீபகற்பத்திலும் பூர்வீகமாக இருக்கலாம். மேலும் பிரேசில், இந்தியா, வியட்நாம், பிலிப்பைன்ஸ், கானா போன்ற பல வெப்பமண்டல பகுதிகளுக்கு அறிமுகப்படுத்தப்பட்டது. இது வறண்ட பகுதிகளில், குறிப்பாக புன்னிலத்தில் வளரும். இது இலங்கை தமிழில் கள்ளி என்று அழைக்கப்படுகிறது. இலங்கைத் தமிழ்ப் புலவர் ஈழத்து பூதந்தேவனார் அகநானூறிலும், சிங்களத்தில் குறிப்பிட்டபடி  වැරදි නවහන්දි, ගස් නවහන්දි    இது வேரடி நவஹந்தி அல்லது வாயு நவஹந்தி என அழைக்கபடுகிறது.

நச்சுயியல் 
இதில் இருந்து வரும் பால் தோல் மற்றும் சளிச்சுரப்பியை மிகவும் எரிச்சலூட்டும் மற்றும் நச்சுத்தன்மையுடையது. இதனால் தற்காலிக குருட்டுத்தன்மையை ஏற்படுத்தும். தோலில் பட்டால் கடுமையான எரிச்சல், சிவத்தல், எரியும் உணர்வை ஏற்படுத்தும். உட்கொண்டால், வாய், உதடுகள், நாக்கில் தீக்காயங்கள் போன்று ஏற்படலாம். தாவரத்தை கையாளும்போது கண்ணுக்கு பாதுகாப்பு சாதனங்கள், கையுறைகள் அணிய பரிந்துரைக்கப்படுகிறது.

பாரம்பரிய மருத்துவம் 
கொம்புக் கள்ளி பல கலாச்சாரங்களில் மாற்று மருந்தாக பயன்படுத்தப்படுகிறது. பிரேசில், இந்தியா, இந்தோனேசியா, மலேசியா உள்ளிட்ட நாடுகளில் புற்றுநோய், வயிற்றுப்போக்கு, கட்டிகள், மருக்கள், ஆஸ்துமா, இருமல், காதுவலி, நரம்பு மண்டலம், வாத நோய், பல்வலி ஆகியவற்றுக்கு சிகிச்சையளிக்க இதைப் பயன்படுத்த முயற்சிகள் மேற்கொள்ளப்பட்டுள்ளன.

கொம்புக் கள்ளி ஒரு புற்றுநோய் எதிர்ப்பு பொருளாக முன்நிறுத்தப்படுகிறது. ஆனால் இது நோயெதிர்ப்பு மண்டலத்தை அடக்குகிறது, கட்டி வளர்ச்சியை ஊக்குவிக்கிறது மற்றும் சில வகையான புற்றுநோய்களின் வளர்ச்சிக்கு வழிவகுக்கிறது என்று ஆராய்வுகள் காட்டுகிறன்றன. இது புர்கிட்டின் லிம்போமாவுடன் தொடர்புடையது மற்றும் இது நோயின் இணை காரணியாக கருதப்படுகிறது.

பயன்கள் 
இதன் பால் எரிபொருளாகவும் பயன்படுத்தப்படலாம். இதை வேதியியலாளர் மெல்வின் கால்வின் எண்ணெய் உற்பத்திக்காக பயன்படுத்த முன்மொழிந்தார். மற்ற பயிர்களை பயிரிடமுடியாத இடத்தில் கொம்புக்கல்லியின் வளரும் திறன் காரணமாக இந்தப் பயன்பாடு மிகவும் ஈர்க்கப்படுவதாக உள்ளது. ஒரு ஏக்கருக்கு 10 முதல் 50 பீப்பாய்கள் எண்ணெய் கிடைக்கும் என்று கால்வின் மதிப்பிட்டார். 1980 களில் பிரேசிலிய தேசிய பெட்ரோலிய நிறுவனமான பெட்ரோபிராசு இந்த யோசனைகளின் அடிப்படையில் சோதனைகளைத் தொடங்கியது.  இது ரப்பர் உற்பத்தியிலும் பயன்படுத்தப்பட்டது, ஆனால் இரண்டுமே வெற்றிபெறவில்லை.

காட்சியகம்

குறிப்புகள்

வெளி இணைப்புகள் 

கள்ளிகள்
கைன்ரெம் அருவி

கைன்ரெம் அருவி (Kynrem Falls) இந்திய மாநிலமான மேகாலயாவில் கிழக்கு காசி மலை மாவட்டத்தில் சிரபுஞ்சியிலிருந்து 12 கிலோமீட்டர் (7.5 மைல்) தொலைவில் அமைந்துள்ளது. சிரபுஞ்சிக்கு அருகிலுள்ள தங்கராங் பூங்காவிற்குள் இந்நீர்வீழ்ச்சி அமைந்துள்ளது. இது இந்தியாவின் 7 ஆவது உயரமான நீர்வீழ்ச்சி என்ற சிறப்புக்கு உரிய அருவியாகும். 305 மீட்டர் (1,001 அடி) உயரத்தில் இருந்து செங்குத்தாக விழும் கைன்ரெம் அருவியில் மூன்று அடுக்குகளாக நீர் கொட்டுகிறது.  கொட்டும் நீரானது இரண்டு வெவ்வேறு நீரோடைகள் அல்லது சிற்றோடைகளாகப் பரவுகிறது. ஒவ்வொன்றும் மூன்றாவது அடுக்கின் கடைசிக் கட்டத்தில் பாயும் போது ஒன்றிணைந்து வேகத்தைப் பெறுகின்றன.

மேலும் காண்க 
இந்திய அருவிகளின் பட்டியல்

மேற்கோள்கள் 

கிழக்கு காசி மலை மாவட்டம்
மேகாலயாவில் உள்ள அருவிகள்
சோமேசுவரி ஆறு

சோமேசுவரி ஆறு (Someshwari River) இந்திய மாநிலமான மேகாலயாவில் காரோ மலையிலும் வங்காளதேச நாட்டின் நேத்ரோகோனா மாவட்டத்திலும் பாய்கின்ற ஒரு பெரிய நதியாகும். சிம்சாங் ஆறு என்றும் அழைக்கப்படுகின்ற இது  காரோ  மலையை இரண்டு பகுதிகளாகப் பிரிக்கிறது.

வங்காளதேசம் 
வங்காளதேசத்தில் சோமேசுவரி ஆறு சுசாங்-துர்காபூர் துணை மாவட்டம் மற்றும் நேத்ரோகோனா மாவட்டத்தின் பிற பகுதிகள் வழியாக காங்சா நதியில் பாய்கிறது. ஆற்றின் ஒரு கிளை கல்மகண்டாவை நோக்கிப் பாய்ந்து பாலியா நதியைச் சந்திக்கிறது. ஆற்றின் மற்றொரு கிளையானது சுனம்கஞ்ச் மாவட்டத்தின் ஆவோர் பகுதிகளில் பயணித்து சுர்மா ஆற்றில் பாய்கிறது. வங்காளதேசின் எல்லை தாண்டிய ஆறுகளில் சோமேசுவரி ஆறும் ஒன்றாகும்.

மேற்கோள்கள்

வெளி இணைப்புகள் 
 

வங்காளதேசம்
மேகாலயாவின் புவியியல்
மேகாலயாவில் உள்ள ஆறுகள்
தமிழ் மக்கள் கூட்டணி

தமிழ் மக்கள் கூட்டணி (Tamil People's Alliance) என்பது இலங்கைத் தமிழரைப் பிரதிநிதித்துவப் படுத்தும் இலங்கையின் ஓர் அரசியல் கட்சியாகும். இக்கட்சி 2018 அக்டோபரில் தமிழ்த் தேசியக் கூட்டமைப்பில் இருந்து பிரிந்து சென்ற க. வி. விக்னேசுவரனால் உருவாக்கப்பட்டது. இக்கட்சி இலங்கைத் தேர்தல்கள் ஆணைக்குழுவால் மான் சின்னத்தைக் கொண்ட அரசியல் கட்சியாக அங்கீகரிக்கப்பட்டது.

மேற்கோள்கள் 

இலங்கைத் தமிழ்த் தேசிய அரசியல் கட்சிகள்
அஜய் ஆறு

அஜய் ஆறு (Ajay River) (/ˈədʒɑɪ/) என்பது இந்திய மாநிலங்களான பீகார், ஜார்கண்ட் மற்றும் மேற்கு வங்காளம் வழியாகப் பாயும் ஒரு ஆறாகும். அஜய் ஆற்றின் நீர்ப்பிடிப்பு பகுதி  ஆகும்.

ஆற்றோட்டம் 
அஜய் ஆறு, சார்க்கண்டின் சந்தால் பர்கானா மாவட்டத்தில் தியோகர் அருகே தாழ்வான மலைகளில் உருவாகிறது. தென்கிழக்கு திசையில் மோங்கிர் மாவட்டம் மற்றும் மேற்கு வங்காளத்தின் பிர்பூம் மற்றும் பர்த்வான் மாவட்டங்கள் வழியாக பாய்கிறது. இறுதியில் கொல்கத்தாவிலிருந்து சுமார் 216 கி. மீ. உயரத்தில் கட்வாவில் பாகீரதி ஆற்றில் கலக்கிறது. அஜய் நதி வடக்கில் மயூரக்ஷி மற்றும் தாமோதர் ஆறு தெற்கில் பங்கா/காரி ஆறுகளுக்கு இடையே ஓடுகிறது.

துணையாறுகள் 
அஜய் ஆற்றின் முக்கியமான கிளை ஆறுகள் சார்க்கண்டில் பத்ரோ மற்றும் ஜெயந்தி ஆறு மேற்கு வங்கத்தின் பர்தமான் மாவட்டத்தில் உள்ள துமுனி மற்றும் குனூர் ஆறுகளாகும்.

மேற்கோள்கள் 

மேற்கு வங்க ஆறுகள்
ஜார்க்கண்டின் ஆறுகள்
ஜோசப்பின் மேரி

ஜோசப்பின் மேரி (பிறப்பு: 29 சூன் 1967); (மலாய்: Josephine Mary; ஆங்கிலம்: Josephine Mary Singarayar) என்பவர் மலேசியாவின் தடகள ஓட்டப் பந்தய வீராங்கனை.

1988-ஆம் ஆண்டு ஒலிம்பிக் விளையாட்டுகளில் பெண்களுக்கான 400 மீட்டர் போட்டியில் மலேசியாவைப் பிரதிநிதித்தவர்.

வாழ்க்கைக் குறிப்புகள்
ஜோசப்பின் மேரி, 1967-ஆம் ஆண்டு, மலேசியா, பேராக், ஈப்போ நகரில் பிறந்தவர். ஈப்போ சிலிபின் தார்சிசியன் கான்வெண்ட் பள்ளியில் (Tarcisian Convent Ipoh) தொடக்கக் கல்வியையும் உயர்நிலைக் கல்வியையும் பெற்றார்.

பின்னர் டெலவேர் பல்கலைக்கழகத்தில் (University of Delaware), தடகள பயிற்சியில் உயர்க்கல்வியைப் பெற்றார்.

பள்ளியில் படிக்கும் காலத்தில் தட கள போட்டிகளில் சிறந்து விளங்கினார். அத்ன் பின்னர் பேராக் மாநில விளையாட்டுப் போட்டிகள்; மலேசியப் பள்ளிகளுக்கான விளையாட்டுப் போட்டிகள்; |ஆசிய விளையாட்டுப் போட்டிகள் என பல போட்டிகளில் கலந்து கொண்டார்.

ஜோசப்பின் மேரியின் சாதனைகள்

 1986 சியோல் ஆசிய விளையாட்டுப் போட்டிகள் - 800 மீட்டர் - வெண்கலம் 
 1988 சியோல் ஒலிம்பிக் விளையாட்டுகள் - 800 மீட்டர் - 4-ஆம் இடம்	 
 1990 பெய்ஜிங் ஆசிய விளையாட்டுப் போட்டிகள் - 4×400 மீட்டர் - வெண்கலம்

தற்சமயம், பேராக் மாநிலப் பள்ளி மாணவர்களுக்குப் பயிற்சியாளராகப் பணியாற்றி வருகின்றார். தவிர மலேசிய விளையாட்டு மன்றத்தின் (Majlis Sukan Negara Malaysia) தட களப் பயிற்சியாளராகவும் பணி செய்தவர்.

குடும்பத் தகவல்

ஜோசப்பின் மேரியின் கணவர் சாம்சன் வல்லபாய் (Samson Vallabouy). இவரும் மலேசிய, அனைத்துலக ஓட்டப் பந்தய வீரர். 1989-ஆம் ஆண்டு தென்கிழக்கு ஆசிய விளையாட்டுகள் (1989 SEA Games) போட்டியில் 1 நிமிடம் 48.29 வினாடிகள் ஓடி தங்கம் வென்றவர்.

ஜோசப்பின் மேரியின் மகள் செரின் சாம்சன் வல்லபாய் (Shereen Samson Vallabouy). இவரும் மலேசிய, அனைத்துலக ஓட்டப் பந்தயத் துறையில் சாதனை படைத்து வருகிறார். மலேசியாவின் புதிய நம்பிக்கை நட்சத்திரமாக விளங்குகின்றார்.

அமெரிக்காவின் தேசிய கல்லூரிகளுக்கான தடகளச் சங்கம் (US National Collegiate Athletic Association (NCAA), கடந்த 2022 மார்ச் 12-ஆம் தேதி, ஓர் உள்ளரங்கப் போட்டியை நடத்தியது.

அதில் 400 மீட்டர் ஓட்டப் போட்டியில், செரின் சாம்சன் வல்லபாய் 53.79 வினாடிகளைப் பதிவுச் செய்து சாதனை செய்து உள்ளார். இது மலேசியச் சாதனை ஆகும். மலேசிய மாமன்னரும்; மலேசியப் பிரதமரும் அவருக்கு வாழ்த்துகள் தெரிவித்து உள்ளனர்.

வெளி இணைப்புகள்
 ஜோசப்பின் மேரி படங்கள்
 2017-ஆம் ஆண்டில் ஜோசப்பின் மேரி; டி.எச். ராகா வானொலியின் நேரலைக் காணொலி 
 ஜோசபின் மேரி சிங்கராயர் வாழ்க்கை வரலாறு

மேற்கோள்

தமிழ்ப் பெண் விளையாட்டு வீரர்கள்
மலேசியத் தடகள விளையாட்டு வீரர்கள்
மலேசியத் தமிழ்ப் பெண்கள்
1967 பிறப்புகள்
தீப்தி ஓம்செரி பல்லா

தீப்தி ஓம்செரி பல்லா (Deepti Omchery Bhalla) இந்தியாவைச் சேர்ந்த ஒரு கலைஞர் ஆவார். பாடுவதிலும் நடனத்திலும் பல்துறை திறன் கொண்டவராக தனித்தன்மையுடன் அறியப்படுகிறார். இந்த திறன்களை கர்நாடக இசைப் பாடகரான தாயார் லீலா ஓம்செரி மூலம் தீப்தி பயிற்சி பெற்றார். தீப்தி ஓம்செரி பல்லா மோகினியாட்டத்தின் முன்னணி விரிவுரையாளராக புகழ் பெற்றுள்ளார். மோகினியாட்டம் இந்திய மாநிலமான கேரளாவின் பாரம்பரிய நடன வடிவமாகும். பெண்களுக்கான தனித்துவமான இம்மோகினி ஆட்டத்தை கலாமண்டலம் கல்யாணிகுட்டி அம்மாவிடம் 
தீப்தி கற்றுக் கொண்டார். தில்லி பல்கலைக்கழகத்தின் இசை மற்றும் நுண்கலை பீடத்தில் கர்நாடக இசையில் தீப்தி பேராசிரியராக உள்ளார். 2007 ஆம் ஆண்டு தீப்திக்கு சங்கீத நாடக அகாதமி விருது வழங்கப்பட்டது.

இதையும் காண்க 
கலாமண்டலம் கல்யாணிகுட்டி அம்மா

மேற்கோள்கள்

புற இணைப்புகள் 
 Official website of Dr. Deepti Omcherry Bhalla 

கலைஞர்கள்
கேரள நபர்கள்
வாழும் நபர்கள்
இந்தியப் பாரம்பரிய பெண் நடனக் கலைஞர்கள்
சங்கீத நாடக அகாதமி விருது பெற்றவர்கள்
கம்ருல் இசுலாம் (மருத்துவர்)

கம்ருல் இசுலாம்  (Kamrul Islam) வங்காள தேசத்தைச் சேர்ந்த ஒரு மருத்துவர் ஆவார், மருத்துவத் துறையில் சிறந்த பங்களிப்பிற்காக 2022 ஆம் ஆண்டுக்கான வங்கதேச அரசு வழங்கும்  சுதந்திர விருதை வென்றார்.

வாழ்க்கைக் குறிப்பு 
கம்ருல் இசுலாமின் தந்தை அமினுல் இசுலாம் பாப்னா கரும்பு ஆராய்ச்சி மையத்தில் வேளாண் விஞ்ஞானியாக பணிபுரிந்தார்.  நான்கு உடன்பிறப்புகள் கொண்ட குடும்பத்தில் கம்ருல் இரண்டாவது நபர் ஆவார்.  1980 ஆம் ஆண்டில்  சந்திரபிரபா வித்யாபீடத்தில், பாப்னாவில் தனது இடைநிலைக் கல்வியை முடித்தார்.  தகுதிப் பட்டியலில் 15 வது இடத்தைப் பிடித்தார். பின்னர் 1982 ஆம் ஆண்டு  டாக்கா கல்லூரியில் மேல்நிலைப்  படிப்பை முடித்தார். டாக்கா மருத்துவக் கல்லூரியில் மருத்துவத்தில் இளநிலை பட்டம் பெற்றார். பின்னர் உயர் கல்விக்காக எடின்பரோ சென்று அங்குள்ள  ராயல் அறுவைச் சிகிச்சையாளர் கல்லூரியில் அறுவை மருத்துவம்  பயின்றார்.  1993 இல் வங்கதேச குடிமைத் தேர்வு எழுதி  சுகாதாரப் பணியில் சேர்ந்தார். தேசிய சிறுநீரக நோய்கள் மற்றும் சிறுநீரக மருத்துவமனையில் உதவி பேராசிரியராகவும் பணியாற்றினார். 2007 ஆம் ஆண்டில், முதன்முறையாக வெற்றிகரமாக சிறுநீரக மாற்று அறுவை சிகிச்சை செய்தார். 2011 ஆம் ஆண்டு அரசுப் பணியில் இருந்து விலகி  சி.கே.டி மருத்துவமனை என அழைக்கப்படும் நாள்பட்ட சிறுநீரக நோய்  மருத்துவமனையை நிறுவினார். இவருக்கு 3 மகள்கள் உள்ளனர்.

விருது 
 சுதந்திர விருது (2022)

மேற்கோள்கள் 

CS1 Bengali-language sources (bn)
வாழும் நபர்கள்
வங்காளதேச மக்கள்
மருத்துவர்கள்
கொண்டைக் கரந்தை

கொண்டைக் கரந்தை (Sphaeranthus indicus)  என்பது ஸ்பேராந்தஸ் பேரினத்தைச் சேர்ந்த ஒரு பூக்கும் தாவரமாகும். இது வடக்கு ஆஸ்திரேலியாவிலிருந்து இந்தோமலேயா முழுவதும் பரவியுள்ளது. இந்த தாவரம் அதன்  ஆரோக்கியத்தை மேம்படுத்தும் பண்புகளுக்காக ஆய்வு செய்யப்பட்டுள்ளது, முதன்மையாக அழற்சி எதிர்ப்பு பண்புக்காக ஆய்வு செய்யப்பட்டுள்ளது. 

கொண்டைக் கரந்தையானது கால்-கை வலிப்பு, மனநோய், ஒற்றத் தலைவலி, மஞ்சள் காமாலை, ஹெபடோபதி, நீரிழிவு, தொழுநோய், காய்ச்சல், பெக்டோரால்ஜியா, இருமல், இரைப்பை, குடலிறக்கம், மூல நோய், குடற்புழு நோய்கள், தோல் நோய்கள் போன்ற பல்வேறு நிலைகளில் ஆயுர்வேத மருத்துவ முறைகளில் (Asteraceae) பரவலாகப் பயன்படுத்தப்படுகிறது. கொண்டைக் கரந்தை  காணப்படும்  வெவ்வேறு பகுதிகளில்  வெவ்வேறு பொதுவான பெயர்களால் அறியப்படுகிறது.

குறிப்புகள் 

மூலிகைகள்
சூரியகாந்திக் குடும்பம்
மலேசியாவின் சிறந்த விளையாட்டு வீரர் விருது

மலேசியாவின் சிறந்த விளையாட்டு வீரர் விருது (ஆங்கிலம்: Anugerah Sukan Negara for Sportsman of the Year) என்பது ஒவ்வோர் ஆண்டும் மலேசியாவின் மிகச் சிறந்த ஆண் விளையாட்டாளர்களுக்கு வழங்கப்படும் மிக உயரிய விளையாட்டு விருது ஆகும்.

1966-ஆம் ஆண்டில் இருந்து, மலேசிய தேசிய விளையாட்டு மன்றம் (மலாய்: Majlis Sukan Negara Malaysia; ஆங்கிலம்: National Sports Council of Malaysia) இந்த விருதை வழங்கி வருகிறது.  

விளையாட்டு உலகில் குறிப்பிடத்தக்கச் சிறந்த விளையாட்டு சாதனைகளைப் படைத்த மலேசிய விளையாட்டாளர்களுக்கு இந்த விருது வழங்கப் படுகிறது.

விருதுகளின் வகைகள்

 ஆண்டின் தேசிய விளையாட்டு வீரர் (National Sportsman of the Year)
 ஆண்டின் தேசிய விளையாட்டு வீராங்கனை (National Sportswoman of the Year)
 ஆண்டின் தேசிய ஆண்கள் அணி (National Men's Team of the Year)
 ஆண்டின் தேசிய மகளிர் அணி (National Women's Team of the Year)
 ஆண்டின் தேசிய பாரா ஒலிம்பியன் விளையாட்டு வீரர் (National Paralympian Sportsman of the Year)
 ஆண்டின் தேசிய பாரா ஒலிம்பியன் விளையாட்டு வீராங்கனை (National Paralympian Sportswoman of the Year)
 ஆண்டின் தேசிய ஆண்கள் பயிற்சியாளர் (National Men's Coach of the Year)
 ஆண்டின் தேசிய மகளிர் பயிற்சியாளர் (National Women's Coach of the Year)
 விளையாட்டு தலைமைத்துவ விருது (Sport Leadership Award)
 விளையாட்டு ஆளுமை விருது (Sport Personality Award)
 சிறப்பு விருது (Special Award)
 குழு அணி விருது (Team Malaysia Award)

வெளி இணைப்புகள்
 அதிகாரப்பூர்வ இணையதளம்

மேலும் காண்க
 மலேசியாவின் சிறந்த விளையாட்டு வீராங்கனை விருது

மேற்கோள்கள்

மலேசியாவில் விளையாட்டு
மலேசிய விளையாட்டு விருதுகள்
கிருஷ்ண கோபால் சக்சேனா

கிருஷ்ண கோபால் சக்சேனா (Krishna Gopal Saxena)(1912-2003) என்பவர் ஓர் இந்திய ஓமியோபதி மருத்துவர் ஆவார்.

இளமையும் கல்வியும் 
சக்சேனா 1912 ஆம் ஆண்டு செப்டம்பர் 25ஆம் தேதி தில்லியில் பிறந்தார். கராச்சி மற்றும் அம்பாலா தனது பள்ளிப் படிப்பை முடித்தார். கல்கத்தா ஓமியோபதி மருத்துவக் கல்லூரியில் ஓமியோபதி மருத்துவத்தில் பட்டம் பெற்றார்.

மருத்துவ பணி 
1952இல் இந்திய அரசால் அமைக்கப்பட்ட ஓமியோபதி குறிப்புக் குழுவின் முதல் கெளரவ ஆலோசகராக சக்சேனா இருந்தார்.  இந்தியாவின் முதல் குடியரசுத் தலைவரான இராசேந்திர பிரசாத்தின் கௌரவ மருத்துவராகவும் பணியாற்றினார். 1994 முதல் 1999 வரை தில்லி அரசாங்கத்தின் ஓமியோபதி ஆலோசனைக் குழுவின் தலைவராக இருந்தார். சக்சேனா என். சி. சக்ரவர்த்தி நினைவு தேசிய விருதை வென்றவர் ஆவார். அனைத்துலக ஓமியோபதி மாநாட்டின் கௌரவத் தலைவர் விருதினையும் பெற்றவர் ஆவார். 1969-ல் இந்திய அரசாங்கத்தால் இவரது மருத்துவ பங்களிப்புகளுக்காக நான்காவது மிக உயர்ந்த இந்தியக் குடிமகன் விருதான பத்மசிறீ விருது வழங்கப்பட்டது.

இறப்பு 
மனைவி சகுந்தலா தேவியுடன் வாழ்ந்த, சக்சேனா 2003 அக்டோபரில் இறந்தார்.

மேற்கோள்கள் 

2003 இறப்புகள்
1912 பிறப்புகள்
பத்மசிறீ விருது பெற்ற மருத்துவத்துறையினர்
ஆசிர் விக்டர்

டத்தோ ஆசிர் விக்டர் எனும் விக்டர் ஆசிர்வாதம் (பிறப்பு: 25 செப்டம்பர் 1940 - இறப்பு: 11 மே 2021); (மலாய்: Victor Asirvatham; ஆங்கிலம்: Victor Asirvatham) என்பவர் மலேசியாவில் புகழ்பெற்ற திடல்தட ஓட்டக்காரர். 
ஒலிம்பிக் போட்டிகளில் மூன்று முறை மலேசியாவைப் பிரதிநிதித்தவர். மலேசியாவில் மூன்று முறை ஒலிம்பிக் போட்டிகளில் கலந்து கொண்ட ஒரே மலேசியர் இவரேயாகும்

1955-ஆம் ஆண்டு தொடங்கி 1975-ஆம் ஆண்டு வரை பேராக் மாநிலத்தை மட்டும் அல்லாமல் ஒட்டுமொத்த மலேசியாவையும் பிரதிநிதித்து ஓட்டப் பந்தயத் துறையில் கொடிகட்டிப் பறந்தவர் தங்க மகன் ஆசிர் விக்டர்.

1960 - 1970-ஆம் ஆண்டுகளில் தன் மின்னல் வேக ஓட்டத்தால் மலேசியாவின் விளையாட்டுத் துறையில் உச்சத்தில் இருந்தவர்.

தென்கிழக்கு ஆசிய விளையாட்டுகளில் (Southeast Asian Peninsular Games) 1961-ஆம் ஆண்டு; 1973-ஆம் ஆண்டு வரையில் 14 தங்கப் பதக்கங்களைப் பெற்றவர்.

ஆசிர் விக்டர் பங்கு பெற்ற அனைத்துலக விளையாட்டுகள்

காமன்வெல்த் போட்டிகள்
 1962 காமன்வெல்த் விளையாட்டுப் போட்டிகள்; பெர்த் ஆஸ்திரேலியா; (400 மீ.)

ஒலிம்பிக் போட்டிகள்

ஆசிர் விக்டர், ஒலிம்பிக் போட்டிகளில் மூன்று முறை மலேசியாவைப் பிரதிநிதித்து உள்ளார்.

 1964 கோடைக்கால ஒலிம்பிக் விளையாட்டுப் போட்டிகள்; 1964 தோக்கியோ ஒலிம்பிக் விளையாட்டுகள்; (400 மீ. இறுதிச் சுற்று) 
 1968 கோடைக்கால ஒலிம்பிக் விளையாட்டுப் போட்டிகள்;1968 மெக்சிகோ ஒலிம்பிக் விளையாட்டுகள்; (400 மீ.) 
 1972 கோடைக்கால ஒலிம்பிக் விளையாட்டுப் போட்டிகள்;1972 ஜெர்மனி முனிச் ஒலிம்பிக் விளையாட்டுகள்; (400 மீ.)

ஒலிம்பிக் 4 X 400 மீ. ஓட்டம்

 1964 கோடைக்கால ஒலிம்பிக் விளையாட்டுப் போட்டிகள்; 1964 தோக்கியோ ஒலிம்பிக் விளையாட்டுகளில் 4 X 400 மீ. ஓட்டத்திலும் மலேசியாவைப் பிரதிநிதித்தார்.

பொது

1974-ஆம் ஆண்டு ஈரான், தெஹரானில் நடந்த ஆசிய விளையாட்டுப் போட்டிதான் அவர் கடைசியாகப் பங்கு கொண்ட அனைத்துலகப் போட்டியாகும்.

1962-ஆம் ஆண்டு ஜகார்த்தாவில் நடந்த ஆசிய விளையாட்டுப் போட்டியில் நான்காவது இடத்தைப் பிடித்தாலும், அவர் எப்போதும் நினைவில் வைத்திருக்கும் நிகழ்ச்சி அதுவே என்று சொல்லி இருக்கிறார்.

ஓய்வு
1974-ஆம் ஆண்டில் ஓட்டத் துறையில் இருந்து ஓய்வு எடுத்துக் கொண்டார். இளம் ஓட்டக்காரர்கள் பலருக்கும் முன்னோடியாக விளங்கி உள்ளார். பேராக் மாநிலத்தில் உள்ள பல பள்ளிகளுக்குச் சென்று, மாணவர்கள் பலருக்குப் பயிற்சி அளித்து உள்ளார். அவர்களில் சிலர் நாட்டின் சிறந்த ஓட்டப் பந்தய விளையாட்டாளர்களாக விளங்கி வருகின்றனர்.

மறைவு
ஆசிர் விக்டர், மலேசிய மின்சார வாரியத்தில் பணிபுரிந்தவர். ஓய்வு பெற்ற பின்னர் ஈப்போ, புந்தோங் சந்தையில் காய்கறி கடையை நடத்தி வந்தார்.

2021 மே மாதம் அவருக்கு இருதய அறுவை சிகிச்சை (bypass surgery) செய்யப்பட்டது. ஐந்து நாட்களுக்குப் பின்னர் உயிர் துறந்தார். அப்போது அவருக்கு வயது 80.

விளையாட்டுத் துறையில் இவரின் அரிய சேவைகளுக்காக மலேசிய அரசாங்கம் இவருக்கு டத்தோ விருதை வழங்கிச் சிறப்பு செய்து உள்ளது.

காணொலி

ஆசிர் விக்டர் பற்றி அஸ்ட்ரோ தொலைக்காட்சி தயாரித்த காணொலி

மேற்கோள்

மேலும் காண்க
மலேசியாவின் சிறந்த விளையாட்டு வீரர் விருது

1940 பிறப்புகள்
மலேசியத் தமிழர்
மலேசியத் தடகள விளையாட்டு வீரர்கள்
தமிழ் ஒலிம்பிக் வீரர்கள்
நியோடிமியம் அயோடைடு

நியோடிமியம் அயோடைடு (Neodymium iodide) NdI3என்ற மூலக்கூற்று வாய்ப்பாட்டால் விவரிக்கப்படுகிறது. நியோடிமியமும் அயோடினும் சேர்ந்து இந்த கனிம வேதியியல் சேர்மம் உருவாகிறது. இச்சேர்மத்தில் நியோடிமியம் +3 என்ற ஆக்சிசனேற்ற நிலையில் உள்ளது. நீரிலி நிலை சேர்மம் அறை வெப்பநிலையில் பச்சை நிறத் தூளாகக் காணப்படுகிறது.

மேற்கோள்கள் 

நியோடிமியம்(III) சேர்மங்கள்
அயோடைடுகள்
1959 தென்கிழக்கு ஆசியத் தீபகற்ப விளையாட்டுகள்

1959 தென்கிழக்கு ஆசியத் தீபகற்ப விளையாட்டுகள், (மலாய்: Sukan Semenanjung Asia Tenggara 1959; ஆங்கிலம்: 1959 Southeast Asian Peninsular Games,) என்பது அதிகாரப் பூர்வமாக 1-ஆவது தென்கிழக்கு ஆசியத் தீபகற்ப விளையாட்டுகள் என்று அழைக்கப் படுகின்றன,

இது சியாப் விளையாட்டு கூட்டமைப்பால் (SEAP Games Federation) ஏற்பாடு செய்யப்பட்ட தென்கிழக்கு ஆசிய விளையாட்டு வீரர்களுக்கான பல்வகை விளையாட்டு நிகழ்வின் தொடக்க விளையாட்டு ஆகும்.

இது தாய்லாந்தின் பாங்காக்கில் 1959 டிசம்பர் 12-ஆம் தேதி முதல் 17 டிசம்பர் 12-ஆம் தேதி வரை, 12 விளையாட்டுகளுடன் நடைபெற்றது. SEAP விளையாட்டு சம்மேளனத்தின் ஆறு நிறுவன உறுப்பிய னாடுகளில் ஒன்றான கம்போடியா, தொடக்கப் போட்டியில் கலந்யது கொள்ளவில்லை.

முதல் முறையாக தாய்லாந்து இந்த விளையாட்டுகளை நடத்தியது, இந்த விளையாட்டு பின்னர் தென்கிழக்கு ஆசிய விளையாட்டுகள் என்று மாற்றம் கன்டது.

சுபச்சலசாய் அரங்கத்தில் (Suphachalasai Stadium) தாய்லாந்து மன்னர் பூமிபோல் அதுல்யதேஜ் (Bhumibol Adulyadej) விளையாட்டுகளைத் திறந்து வைத்தார். இறுதிப் பதக்கப் பட்டியலில் தாய்லாந்தும், அதன் அண்டை நாடுகளான பர்மா மற்றும் மலாயாவும் முன்னிலை வகித்தன.

விளையாட்டுகள்

பங்கேற்பு நாடுகள்
அந்தக் கட்டத்தில் சிங்கப்பூர், ஒரு பிரித்தானிய காலனியாக இருந்தது.

  மியன்மார்
  லாவோஸ்
 
  சிங்கப்பூர்

விளையாட்டு

 நீச்சல்
 தடகளம்
 இறகுப்பந்தாட்டம்
 கூடைப்பந்து
 குத்துச்சண்டை
 மிதிவண்டி ஓட்டப்பந்தயம்
 கால்பந்து
 குறி பார்த்துச் சுடுதல்
 மேசைப்பந்தாட்டம்
 டென்னிசு
 கைப்பந்தாட்டம்
 பாரம் தூக்குதல்

பதக்க அட்டவணை

மேற்கோள்

வெளி இணைப்புகள்
 Summary 1959
 Medal Tally 1959-1995
 Medal Tally
 History of the SEA Games
 OCA SEA Games
 SEA Games previous medal table
 SEAGF Office  
 SEA Games members

1959 நிகழ்வுகள்
மலேசியாவில் விளையாட்டு
தாய்லாந்தில் விளையாட்டு
சிங்கப்பூரில் விளையாட்டு
வியட்நாமில் விளையாட்டுகள்
மியான்மரில் விளையாட்டு
லாவோசில்‎ விளையாட்டு
தென்கிழக்கு ஆசிய விளையாட்டுகள்
சௌத்ரி முகேஷ் சிங் சதுர்வேதி

சௌத்ரி முகேஷ் சிங் சதுர்வேதி (Mukesh Choudhary) என்பவர் பாரதிய ஜனதா கட்சியினைச் சார்ந்த இந்திய அரசியல்வாதியும் மத்தியப்பிரதேச சட்டமன்ற உறுப்பினரும் ஆவார். இவர் 2013 முதல் 2018 வரை மத்தியப் பிரதேசத்தின் மேகான் சட்டமன்ற உறுப்பினராக இருந்துள்ளார். சௌத்ரி, பிந்த் நகர் பள்ளிகா பரிஷத்தின் இளைய தலைவர்களில் ஒருவர்.

சதுர்வேதியி, 17 ஜனவரி 2021 அன்று, மத்தியப் பிரதேசத்திற்கான பாரதிய ஜனதா கட்சியின் மாநிலத் துணைத் தலைவராகத் தலைமையினால் நியமிக்கப்பட்டார்.

இவர் மூத்த வழக்கறிஞரும் அரசியல்வாதியுமான திலீப் சிங் சதுர்வேதி மகனும் முன்னாள் அமைச்சர் சவுத்ரி ராகேஷ் சிங் சதுர்வேதியின் சகோதரரும் ஆவார்.

மேற்கோள்கள் 

1967 பிறப்புகள்
வாழும் நபர்கள்
க. இரா. பழனிசுவாமி

கள்ளிப்பட்டி இராமசாமி பழனிசுவாமி (K. R. Palaniswamy) என்பவர் பத்மசிறீ விருதுபெற்ற இந்திய இரைப்பை குடல் மருத்துவர் ஆவார். மருத்துவக் கல்வியாளர் மற்றும் எழுத்தாளரான பழனிசுவாமி சென்னை அப்பல்லோ மருத்துவமனையின் மூத்த ஆலோசகர் ஆவார். இவர் இந்தியன் இரைப்பைக் குடலியல் சமூகத்தின் முன்னாள் தலைவர் (2004-05) மற்றும் அதன் தமிழ்நாடு பிரிவின் புரவலர் ஆவார்.

கல்வி & பணி 
பழனிசுவாமி, 1972-ல் கர்நாடக மாநிலம் தாவண்கரே ஜே. ஜே. எம். மருத்துவக் கல்லூரியில் (மைசூர் பல்கலைக்கழகம்) இளநிலை மருத்துவப் பட்டம் பெற்றார். இதன்  பிறகு, 1977-ல் பொது மருத்துவத்தில் முதுநிலைப் பட்டத்தையும், 1981-ல் இரையகக் குடலியவியலில் பட்டங்களைச் சென்னைப் பல்கலைக்கழகத்தின் மூலம், பேராசிரியராகப் பணியாற்றிக்கொண்டே பெற்றார். 1986-ல், உதவிப் பேராசிரியராகப் பணிபுரிந்தபோது, சென்னையில் உள்ள இசுடான்லி மருத்துவக் கல்லூரியில் பேராசிரியராகப் பணியமர்த்தப்பட்டார். இங்கு இவர் இரைப்பை குடல் மருத்துவர் துறையை நிறுவினார்.

இரைப்பைக் குடலியல் குறித்துப் பல கட்டுரைகளை எழுதியுள்ள பழனிசாமி, 1986 முதல் 1996 வரை சஞ்சய் காந்தி முதுகலை மருத்துவ அறிவியல் கழகத்தின் கல்வி வாரியத்தின் உறுப்பினராகவும், 1997-ல் தமிழ்நாடு டாக்டர் எம். ஜி. ஆர். மருத்துவப் பல்கலைக்கழகத்தின் உறுப்பினராகவும் பணியாற்றினார். 1986-ல் ஜெர்மனிக்கும் 1987-ல் சோவியத் ஒன்றியத்திற்கும் கல்வி பரிமாற்ற திட்டங்களுக்கான இந்தியப் பிரதிநிதி குழுவின் உறுப்பினராகவும் செயல்பட்டுள்ளார். 2014-ல் இந்திய இரைப்பை குடலியல் மருத்துவ சமூகத்தின் இடைக்கால மாநாட்டிற்குத் தலைமை தாங்கி நடத்தினார். இவர் இந்திய உறுப்பு மாற்று அறுவை சிகிச்சை சங்கத்தின் தேசிய பேராசிரியராகவும் பணியாற்றுகிறார்.

விருது & பெருமை 
கிளாஸ்கோவின் ராயல் மருத்துவக் கல்லூரியின் சகாவான இவருக்கு 2014ஆம் ஆண்டில் தமிழ்நாடு டாக்டர் எம்ஜிஆர் மருத்துவப் பல்கலைக்கழகம் அறிவியல் முனைவர் பட்டம் வழங்கியது. மருத்துவ அறிவியலுக்கான இவரது பங்களிப்புகளுக்காக இந்திய அரசு 2007ஆம் ஆண்டில் பத்மசிறீ என்ற நான்காவது உயரிய குடிமகன் விருதை இவருக்கு வழங்கியது.

குடும்பம் 
பழனிசுவாமியின் மனைவி பெயர் பத்மினி என்பதாகும். இவர்கள் சென்னையில் வசித்து வருகின்றனர்.

மேற்கோள்கள்

வெளி இணைப்புகள் 

 

வாழும் நபர்கள்
பத்மசிறீ விருது பெற்ற மருத்துவத்துறையினர்
எம். ராமசந்திரன்

டத்தோ எம். ராமசந்திரன் எனும் ராமச்சந்திரன் முருசாமி (பிறப்பு: 9 ஏப்ரல் 1966); (மலாய்: Ramachandran Murusamy; ஆங்கிலம்: Ramachandran Murusamy) என்பவர் மலேசியாவில் புகழ்பெற்ற திடல்தட ஓட்டக்காரர்.

ஓட்டப் பந்தயத் துறையில் மலேசியாவின் ஓடும் இளம் சிங்கம் எம். ராமசந்திரன் என புகழப் படுபவர். 1993-ஆம் ஆண்டில், மலேசிய தேசிய தடகள வீரர் விருது (Malaysian National Athlete Award 1993) இவருக்கு வழங்கப்பட்டது.

பொது
மலேசியாவின் ஒலிம்பிக் மன்றத்தால், 1993-ஆம் ஆண்டில், முதன்முதலில் அறிமுகப்படுத்தப்பட்ட ஒலிம்பியன் மலேசியா (Olimpian Malaysia) எனும் சிறப்பு விருதைப் பெற்ற முதல் நபரும் இவரே ஆவார்.

1990-ஆம் ஆண்டுகளில், மலேசியாவின் ஓட்டப் பந்தய வரலாற்றில் மொத்தம் 23 தேசிய சாதனைகளைச் செய்தவர் எனும் புகழையும் பெறுகிறார்.

5000 மீ. மற்றும் 10000 மீ. போட்டிகளில் 28 ஆண்டுகளுக்கு முன்னர், இவர் படைத்த தடகளச் சாதனை, இதுவரையிலும் மலேசியாவில் முறியடிக்கப்படவில்லை.

தவிர 1993-ஆம் ஆண்டு தென்கிழக்கு ஆசிய விளையாட்டுகள் போட்டியில், இவரின் 5000 மீட்டர் ஓட்டப் பந்தயச் சாதனை (14 நிமிடம் 08:97 வினாடி) இதுவரையிலும் முறியடிக்கப்படவிலை. 10,000 மீட்டர் ஓட்டப் பந்தயத்தில், 30 நிமிடங்களுக்குள் ஓடி சாதனை படைத்த முதல் மலேசியத் தடகள வீரர்.

5000 மீ. 10000 மீ. சாதனை விவரங்கள்
 5,000 மீட்டர் - 14:06.84 - டிராய்சுடோர்ப் (ஜெர்மனி) - 05 ஆகஸ்டு 1994
 10,000 மீட்டர் - 29:38.97 - சுடட்கார்ட் (ஜெர்மனி) - 20 ஆகஸ்டு 1993
 10,000 மீட்டர் - 30:30.00 - புக்குவோகா (ஜப்பான்) ஆசிய சாம்பியன்சிப் - 20 ஜுலை 1998 
 5,000 மீட்டர் - 14:57.42 - பொதுநலவாய விளையாட்டுக்கள் - கோலாலம்பூர் - 1998 
 10,000 மீட்டர் - 31:45.79 - பொதுநலவாய விளையாட்டுக்கள் - கோலாலம்பூர் - 1998

அனைத்துலகப் போட்டிகள்

எம். ராமசந்திரன் மலேசியாவைப் பிரதிநிதித்த அனைத்துலகப் போட்டிகள்:

 தென்கிழக்கு ஆசிய விளையாட்டுகள் - 7 முறை;  
 ஆசிய விளையாட்டுப் போட்டிகள் - 5 முறை; 
 உலகத் தடகள வெற்றியாளர் போட்டி சுடட்கார்ட், ஜெர்மனி (1993)  - 1 முறை; 
 பொதுநலவாய விளையாட்டுக்கள் - 1 முறை;

சொந்த வாழ்க்கை
எம். ராமச்சந்திரன், ஜொகூர், மூவார், பஞ்சூர் எனும் சிறுநகரில் பிறந்தவர்.  தந்தையார் பெயர் முருசாமி திருவேங்கடம். தாயார் பெயர் முனியம்மாள். குடும்பத்தில் ஏழாவது பிள்ளை. சின்ன வயதில் சுவாசப்பை பாதிப்பினால் அவதிப் பட்டவர். இருப்பினும் அதையே ஏணிப் படையாக வைத்து விளையாட்டுத் துறையில் வளர்ச்சி பெற்றவர்.

இவருக்கு ஒரு மகன் விக்னேஸ்வரன். மற்றும் ஒரு மகள் கீர்த்தனா.
இவரின் மனைவி சித்திரா, புற்றுநோயால் 1999-இல் காலமானார். 2000-ஆம் ஆண்டில், ஓய்வு பெறுவதாக அறிவித்தார்.

விருதுகள்

 1989 - ஜொகூர் மாநிலத்தின் சிறந்த விளையாட்டு வீரர் விருது
 1990 - ஜொகூர் மாநிலத்தின் சிறந்த விளையாட்டு வீரர் விருது
 1993 - ஜொகூர் மாநிலத்தின் சிறந்த விளையாட்டு வீரர் விருது
 1993 - மலேசியாவின் சிறந்த விளையாட்டு வீரர் விருது
 1993 - ஒலிம்பியன் மலேசியா விருது
 1994 - ஜொகூர் மாநிலத்தின் சிறந்த விளையாட்டு வீரர் விருது
 1995 - சிங்கப்பூர் ஜான் ஹான்காக் விருது

டத்தோ விருது
விளையாட்டுத் துறையில் இவரின் அரிய சேவைகளுக்காக மலேசியாவின் ஜொகூர் மாநில அரசாங்கம், டத்தோ எனும் உயரிய பொதுச் சேவை விருதை வழங்கிச் சிறப்பு செய்து உள்ளது. எம். ராமச்சந்திரன் உண்மையிலேயே மலேசிய இந்தியர்களால் கொண்டாடப்பட வேண்டிய ஒரு தேசியப் பொக்கிஷம்!

காணொலி
எம். ராமச்சந்திரன் வாழ்க்கை வரலாற்று காணொலி

மேற்கோள்

மேலும் காண்க
மலேசியாவின் சிறந்த விளையாட்டு வீரர் விருது

மலேசியத் தமிழர்
மலேசியத் தடகள விளையாட்டு வீரர்கள்
மலேசியாவின் சிறந்த விளையாட்டு வீரர் விருது பெற்றவர்கள்
புருஷார்த்தம்

புருஷார்த்தம் (சமஸ்கிருதம்: पुरुषार्थ, IAST: Puruṣārtha) என்பது இந்து சமய சித்தாந்தத்தின்படி மனித வாழ்க்கையின் நான்கு நேரான குறிக்கோள்கள் அல்லது நோக்கங்களைக் குறிக்கிறது. இந்து மரபிலே வலியுறுத்தப்படும் அறநெறிகளில் புருஷார்த்தங்களும் ஒன்றாகும். "மனித நாட்டத்தின் பொருள்" என்பதாகப் பொருட்படும் புருஷார்த்தமானது, மனிதனால் அடையப்பட வேண்டிய ஒன்றாகும். இச்சிந்தனை இந்து மதத்தில் ஒரு மையக் கருத்தாகும். நான்கு புருஷார்த்தங்களாவன தர்மம் (அதாவது நீதி, தார்மீக சிந்தனைகள்), அர்த்தம் (செழிப்பு, பொருளாதாரப் பயன்கள்), காமம் (இன்பம், அன்பு, உளவியல் பொருட்கள்), மற்றும் மோட்சம் (வீடுபேறு, ஆன்மீகச் சிந்தனைகள், மெய்யுணர்தல்) ஆகியனவாகும். தமிழில் இவை முறையே அறம், பொருள், இன்பம், மற்றும் வீடு (அல்லது வீடுபேறு) எனப்படுகின்றன.

நான்கு புருஷார்த்தங்களுமே முக்கியமானவை தான் என்றாலும் ஒன்றை மட்டுமே கைகொள்ளும் நிலை வரின் தர்மமே அர்த்ததையும் காமத்தையும் விட முக்கியமானது என்று இந்து தத்துவத்தில் கூறப்படுகிறது. மோட்சம் மனித வாழ்வின் இறுதி இலட்சியமாகக் கருதப்படுகிறது. எனினும் மோட்சத்தைக் குறித்து இந்துக்களிடையே பலவகையான கருத்துகளும் விளக்கங்களும் இருப்பது குறிப்பிடத்தக்கது.

இந்திய வரலாற்றில் அறிஞர்கள் பலரும் அர்த்தம், காமம் ஆகிய இரண்டிற்கும் இடையே ஒருவித உள்ளார்ந்த பதற்றம் இருப்பதைச் சுட்டியுள்ளனர். மேலும் மோட்சம் எனப்படும் ஆன்மீகத் தேடலுக்காக அனைத்து செல்வங்களையும் இன்பத்தையும் துறக்க வேண்டுமென்றும் வலியுறுத்தியுள்ளனர். இதற்காகவே அவர்கள் நிஷ்காம கர்மம் என்ற "தன்னலமற்று அல்லது பற்றற்று செயல்படும்" விதத்தை அர்த்தத்திற்கும் காமத்திற்கும் இடையேயுள்ள இப்பதட்டத்திற்கு ஒரு தீர்வாக முன்மொழிந்துள்ளனர்.

இவற்றையும் பார்க்க 
 கர்மா
 கர்ம யோகம்

தரவுகள் 

தரவு நூல்கள்:
 (fourth revised & enlarged edition).

மேலும் படிக்க 
 Gavin Flood (1997), "The Meaning and Context of the Puruṣārthas", In The Bhagavadgītā for Our Times (Editor: Julius J. Lipner), Oxford University Press, pages 11–27, 
 Arvind Sharma (1982), "The Puruṣārthas: A Study in Hindu Axiology", Asian Studies Center, Michigan State University, 
 Karl Potter (1963), "Presuppositions of India's Philosophies", Prentice Hall,

வெளி இணைப்புகள் 
 Donald David (2004), "Being Hindu or being human: A reappraisal of the puruṣārthas", International Journal of Hindu Studies, 8(1–3): 1–27, 
 John Koller (1968), Puruṣārthas as Human Aims, Philosophy East and West, 18(4): 315–319
 கர்மாவைப் பற்றி அறியவேண்டிய தமிழ் புத்தகம்

இந்து மெய்யியல்
ஆன்மீகக் கொள்கை
அசிசா சித்திக்கு

அசிசா சித்திக்கு (Aziza Siddiqui) ஆப்கானித்தான் நாட்டைச் சேர்ந்த ஒரு சமுகச் செயற்பாட்டாளர் ஆவார். 1983 ஆம் ஆண்டு இவர் பிறந்தார்.  ஆப்கானித்தான் தன்னார்வ தொண்டு நிறுவனமான ஆக்சன் எய்டுடன் இணைந்து பெண்களின் உரிமைகள் தொடர்பான  ஒருங்கிணைப்பாளராக இருந்தார். கிராமப்புற ஆப்கானிய பெண்களின் நிலைமை குறித்து ஆய்வுகள் செய்தார். பெண்களின் உரிமைகள் குறித்து அவர்களுக்கு கல்வி அளித்தார்.  தனிப்பட்ட முறையில்  இப்பணிக்காக அச்சுறுத்தப்பட்ட போதிலும் முடிவுகள் எடுத்து செயல்படுவதில் பெண்களுக்குத் தொடர்ந்து பயிற்சிகளை ஏற்பாடு செய்தார்.

ஆப்கானித்தானில் பிறந்த அசிசா சித்திக்கு, போரின் காரணமாக எட்டு வயதாக இருக்கும் போது பாக்கித்தானுக்குப் புறப்பட்டார். ஆனால் 2003 ஆம் ஆண்டு பெண்களின் உரிமைகளுக்காகப் பணியாற்றுவதற்காக ஆப்கானித்தானுக்குத் திரும்பினார். 2007 ஆம் ஆண்டில் பன்னாட்டு வீரப் பெண் விருதைப் பெற்றார்.  இருப்பினும், இவருடைய புகழின் காரணமாக பாதுகாப்பாக ஆப்கானித்தானுக்குத் திரும்ப முடியவில்லை. எனவே இவர் அமெரிக்காவில் தஞ்சம் அடைந்தார்.

முதியோர், ஊனமுற்ற புலம்பெயர்ந்தோர், தஞ்சம் அடைந்தவர்கள், அகதிகள் ஆகியோருக்கு  உதவும் இருமொழி பன்னாட்டு உதவியாளர் சேவைகளுக்கான பணியாளராக 2008 ஆம் ஆண்டு முதல் பணியாற்றத் தொடங்கினார். 2009 ஆம் ஆண்டில், கலை மற்றும் கலைக் கல்வியின் மூலம் பன்முகத்தன்மையை ஊக்குவிக்கும் கீதானா தயாரிப்பு நிறுவனம் வழங்கும் "ஆண்டின் அசாதாரண சாதாரண நபர்" என்ற விருதை சித்திக் பெற்றார்.

மேற்கோள்கள் 

1980கள் பிறப்புகள்
ஆப்கானித்தான் மக்கள்
வாழும் நபர்கள்
சின்னையா கருப்பையா

சின்னையா கருப்பையா (பிறப்பு: 1937 இறப்பு: 1990); (மலாய்: Sinnayah Karuppiah; ஆங்கிலம்: Sinnayah Karuppiah Jayabalan) என்பவர் மலேசியாவின் முதல் ஒலிம்பிக் போட்டியில் மலேசியாவைப் பிரதிநிதித்தவர். 1956-ஆம் ஆண்டு ஆஸ்திரேலியா; மெல்பர்ன் நகரில் 13-ஆவது ஒலிம்பிக் விளையாட்டு நிகழ்ச்சி நடைபெற்றது.

அந்த ஒலிம்பிக் நிகழ்ச்சியின் 100 மீட்டர், கள தடப் பந்தயத்தில் சின்னையா கருப்பையா கலந்து கொண்டார்.

பொது

அந்த ஒலிம்பின் போட்டி நிகழ்ச்சியில் மலாயா குழுவில் 33 பேர் போட்டியிட்டனர். இந்தியர்கள் எழுவர்:

தடகளப் போட்டி

 சின்னையா கருப்பையா (100 மீட்டர்) (நேரம்: 11.56 விநாடிகள்)
 மாணிக்கவாசம் அரிச்சந்திரா (800 மீட்டர்) (நேரம்: 1 நிமிடம் 56.27 விநாடிகள்)

வளைகோல் பந்தாட்டம் (ஹாக்கி)

 சுபாத் நடராஜா 
 மாணிக்கம் சண்முகநாதன் 
 சலாம் தேவேந்திரன் 
 ராஜரத்தினம் செல்வநாயகம் 
 நோயல் அருள்

 மலேசியாவின் முதல் ஒலிம்பிக் 100 மீ போட்டியில், மலேசியாவைப் பிரதிநிதித்த முதல் மலேசியர்; முதல் மலேசிய இந்தியர் எனும் பெருமையைப் பெறுகின்றார்.

கூட்டரசு மலாயா ஒலிம்பிக் மன்றம்

1954-இல் அனைத்துலக ஒலிம்பிக் மன்றத்தில் (International Olympic Committee) சேர்வதற்கு, புதிதாக உருவாக்கப்பட்ட கூட்டரசு மலாயா ஒலிம்பிக் மன்றத்திற்கு (Federation of Malaya Olympic Council) அனுமதி கிடைத்தது.

ஒலிம்பிக் விளையாட்டுப் போட்டிகள் 1896-ஆம் ஆண்டு தொடங்கப் பட்டாலும், அந்த நிகழ்ச்சியில் பங்கு பெறுவதற்கு 1954-ஆம் ஆண்டில் தான் மலாயாவுக்கு அனுமதி கிடைத்தது.

மேற்கோள்

வெளி இணைப்புகள்
 Evans, Hilary; Gjerde, Arild; Heijmans, Jeroen; Mallon, Bill; et al. "Sinnayah Karuppiah Jarabalan Olympic Results". Olympics at Sports-Reference.com. Sports Reference LLC.

1937 பிறப்புகள்
மலேசியத் தமிழர்
மலேசியத் தடகள விளையாட்டு வீரர்கள்
தமிழ் ஒலிம்பிக் வீரர்கள்
மலேசியாவின் ஒலிம்பிக் விளையாட்டு வீரர்கள்
கொரிந்து வளைகுடா

கொரிந்து வளைகுடா அல்லது கொரிந்திய வளைகுடா (Gulf of Corinth அல்லது the Corinthian Gulf    , Korinthiakόs Kόlpos, Greek pronunciation: [korinθʝaˈkos ˈkolpos] ) என்பது அயோனியன் கடலின் ஆழமான நீர் உள்வாய் ஆகும். இது பெலோபொன்னீசியாவை மேற்கு கிரேக்கத்திலிருந்து பிரிக்கிறது. இது கிழக்கில் கொரிந்தின் பூசந்தியால் சூழப்பட்டுள்ளது, இதில்  கொரிந்து கால்வாயும் அடங்கும். மேலும் இதன்  மேற்கில் ரியான் ஜலசந்தியால் இது குறுகிய பட்ராஸ் வளைகுடாவாக ( அயோனியன் கடலின் ஒரு பகுதி) விரிவடைகிறது. ரியோ-ஆண்டிரியோ பாலம் 2004 முதல் இதன் குறுகிய பகுதியைக் கடக்க பயன்படுத்தப்படுகிறது. இந்த வளைகுடாவானது பெரிய நிர்வாகப் பிரிவுகளை (பிராந்திய அலகுகள்) எல்லையாக கொண்டு உள்ளது: வடக்கில் ஏட்டோலியா-அகார்னானியா, போசிஸ், வடகிழக்கில் போயோட்டியா, கிழக்கில் அட்டிகா, தென்கிழக்கு மற்றும் தெற்கில் கொரிந்தியா, தென்மேற்கில் அக்கேயா ஆகிய பிராந்தியங்கள் உள்ளன.

இடைக்காலத்தில், இந்த வளைகுடாவானது லெபாண்டோ வளைகுடா ( நவ்ப்பக்டசின் இத்தாலிய வடிவம்) என்று அறியப்பட்டது.

கிரேக்க வணிகத் துறைமுகமான பேரேயஸ்  மேற்கு மத்தியதரைக் கடல் மற்றும் எர்மிசர் துறைமுகங்களுக்கு இடையேயான கப்பல் பாதைகள் இந்த வளைகுடாவில் செல்கின்றன.

புவியியல் 
அனடோலியன் புவித் தட்டு மேற்கு நோக்கி நகர்வதால் டெக்டோனிக் பிளவு விரிவடைவதால் வளைகுடா உருவானது, மேலும் ஆண்டுக்கு  ஆக விரிவடைகிறது. சுற்றியுள்ள உரசு முனைகளால்  6.5 ரிக்டர் அளவு வரை நிலநடுக்கம் உருவாக வாய்ப்பு உள்ளது. இருப்பினும் அவை ஒப்பீட்டளவில் அரிதாகவே நிகழக்கூடியவை. 1995 சூன் 15, 1995 அன்று ஏஜியோன் நகருக்கு அருகில் 6.2 ரிக்டர் அளவில் நிலநடுக்கம் ஏற்பட்டது.

இயற்கை 

துடுப்பு திமிங்கலங்கள்  அல்லது ஓங்கில்கள் போன்ற கடற்பாலூட்டிகள் எப்போதாவது கொரிந்தியன் வளைகுடாவிற்குள் நுழைவதாக அறியப்படுகிறது.

வளைகுடாக்கள் மற்றும் விரிகுடாக்கள் 

 அல்கியோனைட்ஸ் வளைகுடா, கிழக்கு
 கிறிஸ்ஸேயன் வளைகுடா ( கிரிஸ்ஸா வளைகுடா), வடக்கு
 ஆன்டிகிரா விரிகுடா, வடக்கு
 டோம்ப்ரைனா (டோம்வ்ரெனா), வடக்கு
 ரியான் ஜலசந்தி, மேற்கு

தீவுகள் 

 டிரிசோனியா (மக்கள் வசிக்கும் ஒரே தீவு), அல்கியோனைட்ஸ் தீவுகள் (தீவுக் கூட்டம்), ஆம்பெலோஸ் (தீவு), ஃபோனியாஸ் (தீவு), பிரசௌதி (தீவு)

பாலங்கள் 

 ரியோ-ஆண்டிரியோ பாலம்

நகரங்கள் மற்றும் ஊர்கள் 
வளைகுடாவிற்கு அடுத்ததாக அமைந்துள்ள முக்கிய ஊர்கள் மற்றும் நகரங்கள், வடமேற்கில் இருந்து கடிகார திசையில் இருந்து, பிராந்திய அலகு வாரியாக தொகுக்கப்பட்டுள்ளது:

 ஏட்டோலியா-அகார்னானியா : ஆன்டிரியோ, நவ்ப்பாக்ட்டஸ்
 ஃபோசிஸ் : கேலக்ஸிடி, இடியா, கிர்ரா
 போயோட்டியா : ஆன்டிகிரா, பராலியா டிஸ்டோமோ
 மேற்கு அட்டிகா
 கொரிந்தியா : லூட்ராகி, கொரிந்த், அசோஸ், வ்ரச்சதி, வேலோ, கியாடோ, கேடோ டிமினியோ , சைலோகாஸ்ட்ரோ
 அக்கீயா : ஐகீரா, டியாகோப்டோ, ஏஜியோ, ரோடோடாஃப்னி, அஜியோஸ் வாசிலியோஸ், அக்தையோ

கலக்கும் ஆறுகள் 
அனைத்து துணை ஆறுகளும் மேற்கிலிருந்து கிழக்காக பட்டியலிடப்பட்டுள்ளன.

வடக்கு 

 மோர்னோஸ்
 பிலிசுடோசின்

தெற்கு 

 செலெம்னோஸ்
 வோலினாயோஸ்
 ஃபோனிகாஸ்
 செலினௌண்டாஸ்
 வௌரைகோஸ்
 கிராதிஸ்
 கிரியோஸ்
 சகோலிட்டிகோஸ்
 ஃபோனிசா
 சித்தாஸ்
 எலிசோனாஸ்
 அசோபோஸ்

குறிப்புகள்

வெளி இணைப்புகள் 

 கொரிந்த் பிளவு கண்காணிப்பகம்

கிரேக்க மொழி வார்த்தைகளைக் கொண்ட கட்டுரைகள்
Coordinates on Wikidata
கொரிந்து வளைகுடா
குலாம் இரகுமான்

குலாம் இரகுமான்  (Ghulam Rahman)  வங்காள தேச நாட்டில் கப்பல் போக்குவரத்து அமைச்சகத்தின் முன்னாள் அரசாங்க செயலாளராக இருந்தார்.  வங்காளதேச நுகர்வோர் சங்கத்தின் தலைவராக உள்ளார்.  ஊழல் எதிர்ப்பு ஆணையம் மற்றும் வங்காள தேச எரிசக்தி ஒழுங்குமுறை ஆணையத்தின் முன்னாள் தலைவராகவும் இருந்தார்.

தொழில் 
இரகுமான் 1960 ஆம் ஆண்டில் டாக்கா பல்கலைக்கழகத்தில் பொருளாதாரம் கற்பித்தார். பின்னர் இவர் பாக்கித்தானின் மத்திய உயர் சேவைகளில் சேர்ந்தார்.

2004 ஆம் ஆண்டில் கப்பல் துறை அமைச்சகத்தின் செயலாளராக இருந்து இரகுமான் ஓய்வு பெற்றார்.

2007  ஆம் ஆண்டு வங்காளதேசத்தின்  எரிசக்தி ஒழுங்குமுறை ஆணையத்தின் தலைவராக இரகுமானை கவனிப்பு அரசாங்கம் நியமித்தது.

2009  ஆம் ஆண்டு மே மாதம் முதல் நாள் இரகுமான் ஊழல் எதிர்ப்பு ஆணையத்தின் தலைவராக நியமிக்கப்பட்டார்.  முன்னதாக இப்பதவியில்  இருந்த அசன் மசுமூத் சவுத்ரிக்கு பதிலாக இரகுமான  சேர்க்கப்பட்டார். வங்காளதேச அரசாங்கம்  இந்த அமைச்சர் பதவியின் தகுதியை வங்காளதேச உச்ச நீதிமன்றத்தின்  நீதிபதியாக தரம் தாழ்த்தியது.

2013 ஆம் ஆண்டில், சந்தேக நபர்களுக்கு எதிராக வழக்குத் தொடர ஊழல் எதிர்ப்பு ஆணையத்தின் பலவீனமான திறன் காரணமாக அது "பல் இல்லாததாக" மாறிவிட்டது என்று இரகுமான் கூறினார். ஊழலைக் குறைக்கத் தவறிய நீதித்துறை மீதும்  இவர் கடந்த காலங்களில் குற்றம் சாட்டியிருந்தார். சூன் மாதம் 23 அன்று, ஊழல் தடுப்பு ஆணையத்தின் தலைவர் பதவியில் இருந்து இரகுமான விலகினார்.

இரகுமான்  வங்காளதேசத்தின் நுகர்வோர் சங்கத்தின் தலைவராக கடந்த 2014 ஆம் ஆண்டு ஆகத்து மாதம் தலைவரானார்.

8 டிசம்பர் 2021 ஆம் ஆண்டு டிசம்பர் மாதம் 8 ஆம் தேதியன்று  வங்காளதேசத்தின் நுகர்வோர் சங்கத்தின் தலைவராக இரகுமான மீண்டும் தேர்ந்தெடுக்கப்பட்டார்.

மேற்கோள்கள் 

வாழும் நபர்கள்
வங்காளதேச மக்கள்
சிவகாசி மாநகராட்சி

சிவகாசி மாநகராட்சி, தமிழ்நாட்டின் விருதுநகர் மாவட்டத்திலுள்ள சிவகாசி சிறப்புநிலை நகராட்சி மற்றும் திருத்தங்கல் நகராட்சிப் பகுதிகளை இணைத்து 48 வார்டுகளுடன் 21 அக்டோபர் 2021 அன்று சிவகாசி மாநகராட்சி நிறுவப்பட்டது.

சிவகாட்சி மாநகராட்சியின் முதல் தேர்தல்
2022 தமிழ்நாடு நகர்ப்புற உள்ளாட்சித் தேர்தலின் போது சிவகாசி மாநகராட்சிக்கு முதல் முறையாக 48 வார்டுகளுக்கு தேர்தல் நடைபெற்றது.  தேர்தலில் திமுக கூட்டணி 32 வார்டுகளிலும், அதிமுக 11 வார்டுகளிலும், பாரதிய ஜனதா கட்சி 1 வார்டையும், பிறர் 4 வார்டுகளிலும் வென்றனர்.  இம்மாநகராட்சிக்கு முதன்முறையாக  நடைபெற்ற மேயர் தேர்தலில் திமுகவின் சங்கீதா இன்பமும், துணை மேயர் தேர்தலில் விக்னேஷ் பிரியாவும் தேர்ந்தெடுக்கப்பட்டனர்.

மேற்கோள்கள்

விருதுநகர் மாவட்ட மாநகராட்சிகள்
துசாரா விச்சயன்

துஷாரா விஜயன் (Dushara Vijayan) தமிழ் மொழி படங்களில் தோன்றிய ஓர் இந்திய நடிகை ஆவார். போதை ஏறி புத்தி மாறி (2019) என்ற தமிழ் திரைப்படத்தில் அறிமுகமான பிறகு சார்பட்டா பரம்பரை (2021) அன்புள்ள கில்லி (2022) உள்ளிட்ட திரைப்படங்களில் நடித்துள்ளார்.

தொழில் 
சாணார்பட்டி கன்னியாபுரத்தில் தொடக்க கல்வி கற்று பின்னர் கோவை சென்று துசாரா பொறியியல் படித்தார். ஒரு கட்டத்தில் பொறியியல் படிப்பை விட்டுவிட்டு ஆடை வடிவமைப்பியல் படித்து வடிவழகு மாதிரி, குறும்படங்கள் என புதிய பாதையில் பயணித்தார். 2019 ஆம் ஆண்டு புதுமுகங்கள் தயாரித்து வெளியான போதை ஏறி புத்தி மாறி  என்ற திரைப்படத்தில் அறிமுகமானார். 2021 ஆம் ஆண்டு சார்பட்டா பரம்பரையின் நாயகியாகி நடிப்பில் அனைவரது கவனத்தையும் ஈர்த்தார். 2022 ஆம் ஆண்டில் நாயை அடிப்படையாக வைத்து தயாரிக்கப்பட்டுள்ள அன்புள்ள கில்லி படத்தில் நடித்துள்ளார்.

2021 ஆம் ஆண்டு வெளியான குத்துசண்டை விளையாட்டை மையமாகக் கொண்ட சார்பட்டா பரம்பரை திரைப்படம் துசாராவிற்கு திருப்பு முனையாக அமைந்தது. 1970 ஆம் ஆண்டுகளில் வாழ்ந்த சென்னைப் பெண்ணாக இவர் திரைப்படத்தில் தோன்றினார். இயக்குநர் பா.ரஞ்சித் சமூக வலைத்தளத்தில் இவரின் புகைப்படத்தை பார்த்து இருபது நிமிட நேர்காணலுக்கு பின்னர் தேர்வு செய்தார். ஆரம்பத்தில் நம்பிக்கையில்லாமல் இருந்த போதிலும், பின்னர் இயக்குநர் இவரை அந்த பாத்திரத்திற்கு தேர்வு செய்தார். படத்திற்குத் தயாராவதற்காக, துசாரா வட சென்னை பேச்சுவழக்கைக் கற்றுக்கொண்டார். குறிப்பிட்ட நடத்தை முறைகளில் பயிற்சி பெற்றார். துசாராவின் நடிப்பு பாராட்டைப் பெற்று, நேர்மறையான விமர்சனங்களும் கிடைத்துள்ளன.

திரைப்படவியல்

மேற்கோள்கள் 

தமிழ் நடிகைகள்
வாழும் நபர்கள்
பேகம் கம்ருன் நகர்

பேகம் கம்ருன் நகர் (Begum Kamrun Nahar)  வங்காள தேசத்தின்  தகவல் மற்றும் ஒலிபரப்பு அமைச்சகத்தின் முன்னாள் செயலாளர் ஆவார். வங்களாதேசத்தில் முதன்மை தகவல் அதிகாரியாக பதவிக்கு வந்த முதல் பெண் என்ற சிறப்புக்கு உரியவராக இவர் கருதப்படுகிறார்.  பெண்கள் மற்றும் குழந்தைகள் விவகார அமைச்சகத்தின் முன்னாள் செயலாளராகவும் இருந்தார்.

ஆரம்ப கால வாழ்க்கை 
பேகம் கம்ருன் நகர் பிராமன்பரியா மாவட்டத்தில் பிறந்தார்.  1983  ஆம் ஆண்டில் டாக்கா பல்கலைக்கழகத்தின் சமூக நலன் மற்றும் ஆராய்ச்சி நிறுவனத்தில் முதுகலை படிப்பை முடித்தார்  . வங்காள தேசத்தின் அச்சக நிறுவனத்தில் பத்திரிக்கை துறையில் பட்டயமும் படித்துள்ளார்.

தொழில் 
1984 ஆம் ஆண்டு வங்காள தேசத்தின் குடிமைப் பணியில் நிர்வாகப் பணியாளராகச் சேர்ந்தார்.

2017 ஆம் ஆண்டு பிப்ரவரி மாதத்தில்   பத்திரிகைத் தகவல் துறையில் முதன்மை தகவல் அதிகாரியாக நியமிக்கப்பட்டார். முதன்மை தகவல் அதிகாரி பதவியை வகித்த முதல் பெண்மணி என்ற சிறப்பும் கிடைத்தது.  முன்னதாக இவர் திரைப்படங்கள் மற்றும் வெளியீடுகள் துறை, மக்கள் தொடர்பு இயக்குநரகத்தின் பொது இயக்குநராக இருந்தார்.  இதேபோல வங்காளதேச திரைப்படக் காப்பகத்தின் முன்னாள் பொது இயக்குநர் பொறுப்பிலும்   இருந்தார்.  வங்காள தேசத்தின் திரைப்பட தணிக்கை வாரியத்தின் முன்னாள் துணைத் தலைவராகவும் இருந்துள்ளார்

2019  ஆம் ஆண்டு சனவரி மாதம் 25 ஆம் தேதியன்று பெண்கள் மற்றும் குழந்தைகள் விவகார அமைச்சகத்தின் செயலாளராக நகர் நியமிக்கப்பட்டார்.

30 டிசம்பர் 2019 ஆம் ஆண்டு டிசம்பர் மாதம் 30 ஆம் தேதியன்று பெண்கள் மற்றும் குழந்தைகள் விவகார அமைச்சகத்தின் செயலாளர் பதவியிலிருந்து தகவல் மற்றும் ஒளிபரப்பு செயலாளராக மாற்றப்பட்டார்.

நவம்பர் 2020 ஆம் ஆண்டு நவம்பர் மாதம்  தகவல் மற்றும் ஒலிபரப்பு அமைச்சகத்தில் செயலாளராகப் பணியாற்றியபோது ஓய்வுக்குப் பிந்தைய விடுப்பில் சென்றார். காசா மியா என்பவர் இவருக்குப் பதிலாக தகவல் மற்றும் ஒளிபரப்பு அமைச்சகத்தின் செயலாளராக நியமிக்கப்பட்டார்.

தனிப்பட்ட வாழ்க்கை 
வங்காளதேசத்தின் அமைச்சரவை செயலாளரான கந்தகர் அனோவருல் இசுலாமை நகர் மணந்தார்.  இவர்களுக்கு இரண்டு குழந்தைகள் உள்ளனர்.  2020 ஆம் ஆண்டு சூன் மாதத்தில்  கோவிட் நோய்த் தொற்று பரவலின் போது  தொற்றுநோயால் பாதிக்கப்பட்டார்.

மேற்கோள்கள் 

வாழும் நபர்கள்
வங்காளதேசப் பெண்கள்
வங்காளதேச ஊடகத் துறையினர்
அஸ்வினி வைஷ்னவ்

அசுவினி வைஷ்ணவ் (Ashwini Vaishnaw)(பிறப்பு: சூலை 18, 1970) என்பவர் இந்திய அரசியல்வாதியும் முன்னாள் இந்திய ஆட்சிப் பணி அதிகாரியும் ஆவார். இவர் தற்போது 39வது இரயில்வே, 55வது தகவல் தொடர்பு மற்றும் 2வது மின்னணு மற்றும் தகவல் தொழில்நுட்ப அமைச்சர் ஆவார். இவர் இந்திய அரசாங்கத்தில் 2021 முதல் அமைச்சராகவும், ஒடிசாவை பிரதிநிதித்துவப்படுத்தும் மாநிலங்களவை உறுப்பினராக 2019 முதல் உள்ளார். இவர் பாரதிய ஜனதா கட்சியின் உறுப்பினர் ஆவார். முன்னதாக 1994-ல், ஒடிசா மாநில இந்திய நிர்வாகப் பணியில் சேர்ந்த வைஷ்ணவ், ஒடிசாவில் நீண்ட காலம் பணியாற்றியுள்ளார்.

கல்வியும் பணியும்
இராசத்தான் மாநிலம் பாலி மாவட்டத்தில் உள்ள ஜீவந்த் கல்லன் கிராமத்தில் வசித்தவர் வைஷ்ணவ். பின்னர், இவரது குடும்பம் சோத்பூர் நகருக்கு குடியேறியது. வைஷ்ணவ் ஜோத்பூரில் உள்ள புனித அந்தோணியார் பள்ளியிலும், ஜோத்பூரில் உள்ள மகேசு பள்ளியிலும் பள்ளிப்படிப்பை முடித்தார். இவர் 1991-ல் ஜோத்பூரில் உள்ள எம்.பி.எம். பொறியியல் கல்லூரியில் மின்னணு தொலைதொடர்பு பொறியியல் படிப்பில் தங்கப் பதக்கத்துடன் பட்டம் பெற்றார். பின்னர் இந்திய தொழில்நுட்பக் கழகம், கான்பூரில் தனது முதுநிலை தொழில்நுட்ப படிப்பினை முடித்தார். 1994-ல் அகில இந்திய தரவரிசையில் 27 உடன் இந்திய ஆட்சிப் பணிக்கு தேர்வு செய்யப்பட்டார். 2008-ல், வைஷ்ணவ் அமெரிக்காவில் உள்ள பென்சில்வேனியா பல்கலைக்கழகத்தின் வார்டன் பள்ளியில் வணிக நிர்வாகவியல் முது நிலைப் படிப்பினை முடித்தார்.

முதுநிலை நிர்வாகவியல் படிப்பிற்கு பின்னர், வைஷ்ணவ் இந்தியா திரும்பினார். ஜி.ஈ. போக்குவரத்து நிர்வாக இயக்குநராக சேர்ந்தார். இதைத் தொடர்ந்து, இவர் சீமென்சில் துணைத் தலைவராக சேர்ந்தார். லோகோமோட்டிவ்ஸ் & ஹெட் நகர்ப்புற உள்கட்டமைப்பு உத்தி பிரிவில் பணியாற்றினார். முன்னதாக, இவர் மோர்முகாவ் துறைமுக அறக்கட்டளையின் துணைத் தலைவராகவும் பணியாற்றியுள்ளார். இதனால் பொது மற்றும் தனியார் துறை நிறுவனங்களில் பணி அனுபவம் பெற்றவராவார்.

2012ஆம் ஆண்டில், இவர் பெருநிறுவன துறையை விட்டு வெளியேறி. குசராத்தில் திரீ டீ ஆட்டோ லாஜிஸ்டிக்ஸ் பிரைவேட் லிமிடெட் மற்றும் வீ ஜீ ஆட்டோ காம்பொனென்ட்ஸ் பிரைவேட் லிமிடெட் ஆகிய இரண்டு வாகன உதிரிபாகங்கள் உற்பத்தி அலகுகளையும் நிறுவினார்.

மேற்கோள்கள் 

1970 பிறப்புகள்
வாழும் நபர்கள்
பாரதிய ஜனதா கட்சி அரசியல்வாதிகள்
கிசோனா செல்வதுரை

கிசோனா செல்வதுரை (பிறப்பு: 1 அக்டோபர் 1998); (மலாய்: Kisona Selvaduray; ஆங்கிலம்: Kisona Selvaduray) என்பவர் மலேசியாவில் இறகுப் பந்தாட்டக்காரர். 2013 ஆசிய இளைஞர் விளையாட்டுப் போட்டியில் பெண்கள் ஒற்றையர் பிரிவில் வெண்கலப் பதக்கம் வென்றவர்.

கிசோனா செல்வதுரை மலேசியாவின் முதல் நிலை ஒற்றையர் ஆட்டக்காரராகத் திகழ்கின்றார். 2019-ஆம் ஆண்டில் பிலிப்பின்ஸில் நடைபெற்ற 30-ஆவது தென் கிழக்காசியப் போட்டிகளின் பெண்கள் ஒற்றையர் பிரிவில் தங்கப் பதக்கம் வென்றார்.

அதே ஆண்டில் ஆஸ்திரேலியாவில் நடைபெற்ற சிட்னி அனைத்துலகப் போட்டிகளில் வாகை சூடிய அவர், கடந்த 2021-ஆம் ஆண்டில் நடைபெற்ற ஸ்பெய்ன் பொது இறகுப் பந்தாட்டப் போட்டிகளிலும் வெற்றி பெற்றார்.

இவர் தன் முதல் அனைத்துலகப் பட்டத்தை, இந்தோனேசியா அனைத்துலகத் தொடர் இறகுப் பந்தாட்டப் போட்டியின் பெண்கள் ஒற்றையர் பிரிவில் வென்றார்.

தனிப்பட்ட வாழ்க்கை 

கிசோனா செல்வதுரை, இறகுப் பந்தாட்டம் விளையாடும் குடும்பத்தில் இருந்து வந்தவர். இவரின் சகோதரர்கள் நெகிரி செம்பிலான் மாநிலத்தில் நடந்த போட்டிகளில் செலுபு மாவட்டத்தைப் பிரதிநிதித்தவர்கள்.

இவரின் தந்தையார் ஒரு காவல்துறை அதிகாரி. இவர் ஜெலுபு காவல்துறை அணியை பிரதிநிதித்தவர். கிசோனாவின் தாயார் எஸ். வளர்மதி. இவர் தன் பள்ளியைப் பிரதிநிதித்தவர். போலீஸ் குடும்பச் சங்க அணிக்காகவும் விளையாடியவர்.

மலேசியப் பள்ளிகளின் விளையாட்டு மன்றம்

கிசோனா செல்வதுரை 4 பிள்ளைகளைக் கொண்ட குடும்பத்தில் கடைக் குட்டியாவார். இவருக்கு இரு அண்ணன்கள்: தினகரன், மகேந்திரன். ஓர் அக்கா: கண்மணி. அனைவருமே இறகுப் பந்தாட்டத்தில் ஈடுபாடு கொண்டவர்கள்.

கிசோனா தன் 10-ஆவது வயதில் பெர்லிஸ் கங்கார் நகரில், 2009-ஆம் ஆண்டு மலேசியப் பள்ளிகளின் விளையாட்டு மன்றம் நடத்திய இறகுப் பந்தாட்டப் போட்டியில் ஒற்றையர் மற்றும் இரட்டையர் பிரிவில் முதல் இளம் வெற்றியாளராகச் சாதனைப் புரிந்தார்.

விளையாட்டு வரலாறு

2012-ஆம் ஆண்டிலும் 2014-ஆம் ஆண்டிலும் மலேசியப் பள்ளிகளுக்கான ஒற்றையர் பிரிவில் வெற்றி பெற்ற கிசோனா. தேசிய இளநிலை வெற்றியாளர் விருதைத் தொடர்ந்து 5 ஆண்டுகளுக்குத் தக்க வைத்துக் கொண்டார்.

2013-ஆம் ஆண்டு ஆசிய இளைஞர் விளையாட்டுப் போட்டியில் பெண்கள் ஒற்றையர் போட்டியில் வெண்கலம் வென்றார். 2014-ஆம் ஆண்டு நடந்த உலக இளையோர் போட்டியில் கிசோனாவுக்கு காலில் பெரும் காயம் ஏற்பட்டது. இரண்டு அறுவை சிகிச்சைகள் செய்யப் பட்டன. மூன்று ஆண்டுகளுக்கு இறகுப் பந்தாட்டம் விளையாடுவதை நிறுத்தி விட்டார்.

இந்தோனேசியா அனைத்துலகத் தொடர் இறுதிப் போட்டி

அவர் மீண்டும் விளையாடத் தொடங்கிய போதும், தொடக்கச் சுற்றுகளில் தோல்வி அடைந்தார். இருப்பினும், 2017-இல் இந்தோனேசியா அனைத்துலகத் தொடர் இறுதிப் போட்டியில் தங்கம் வென்றார்.

பின்னர் அவர் 2017 மற்றும் 2018-ஆம் ஆண்டுகளில் இரண்டு முறை மலேசியா அனைத்துலகப் போட்டியில் வென்றார். 2019-ஆம் ஆண்டில் கிரீஸ், எல்லாஸ் பொதுப் போட்டி (Hellas Open); மற்றும் சிட்னி அனைத்துலகப் போட்டிகளில் வென்றது அவரின் மற்ற சாதனைகளாகும்.

சாதனைகள்

தென்கிழக்கு ஆசிய விளையாட்டுகள் 
பெண்கள் ஒற்றையர்

ஆசிய இளைஞர் விளையாட்டு 
பெண்கள் ஒற்றையர்

இறகுப்பந்தாட்ட உலகப்போட்டி 
பெண்கள் ஒற்றையர்

  அனைத்துலக இறகுப் பந்தாட்டப் போட்டி
  அனைத்துலகத் தொடர் இறகுப் பந்தாட்டப் போட்டி
  அடுத்த அனைத்துலக இறகுப் பந்தாட்டப் போட்டி

இன்று மலேசியாவில் அனைவராலும் அறியப்பட்ட ஒரு நட்சத்திர இறகுப் பந்தாட்ட விளையாட்டு வீரராக கிசோனா திகழ்கிறார். திண்ணைத் தாண்டி வா, விண்ணைத் தாண்டிப் போகலாம் எனும் வாசகம் அவர் அடிக்கடி சொல்லும் வாசகமாகும்.

மேலும் காண்க

கிசோனா செல்வதுரையின் படங்களும் பேட்டியும்

மேற்கோள்

மலேசியத் தமிழர்
மலேசிய இறகுப்பந்தாட்ட வீரர்கள்
தேவானந்த் கோன்வார்

தேவானந்த் கோன்வார் (1934 - 25 ஏப்ரல் 2020)  என்பவர் இந்திய மாநிலங்களான திரிபுரா, பீகார் மற்றும் மேற்கு வங்காளம் ஆகியவற்றின் ஆளுநராகப் பணியாற்றிய அசாமைச் சேர்ந்த மூத்த காங்கிரஸ்காரர் ஆவார்.

தொழில் 
குவகாத்யில் உள்ள காட்டன் கல்லூரியின் ஆங்கிலத் துறையில் விரிவுரையாளராக கோன்வார் தனது பணியைத் தொடங்கினார். பின்னர் 1961ஆம் ஆண்டு மும்பையில் உள்ள அமெரிக்க நிறுவனமான ஸ்டாண்டர்ட் வெற்றிட எண்ணெய் நிறுவனத்தில் சந்தைப்படுத்துதல் மேலாளராக பணியில் சேர்ந்து ஏழு ஆண்டுகளாக இந்தப் பதவியில், வடக்கு மற்றும் கிழக்கு இந்தியாவில் உள்ள டிராம்பே, விசாகப்பட்டினம், பாரௌனி, நூன்மதி, டிக்பாய் சுத்திகரிப்பு நிலையங்கள் மற்றும் பட்ஜ்-பட்ஜ் கடல் முனையம் மற்றும் மற்றொரு நிறுவனம் உள்நாட்டுத் தயாரிப்பு முனையம் ஆகிய இடங்களில் பெட்ரோலியப் பொருட்களின் விநியோக வலையமைப்புகளை ஒருங்கிணைத்தார். 1968-69ல் குவகாத்தி நகரில் ஒரு பட்ட கல்லூரியை நிறுவினார். இக்கல்லூரி கவுகாத்தி கல்லூரி என்று அழைக்கப்பட்டது. இதன் நிறுவன முதல்வராக இருந்தார். பின்னர் நவம்பர் 1969-ல் இவர் குவஹாத்தி உயர் நீதிமன்றப் வழக்கறிஞர் சங்கத்தில் சேர்ந்தார். 1991 வரை இந்திய உச்ச நீதிமன்றத்திலும் வழக்கறிஞராக இங்கு பணியாற்றினார். குவகாத்தி உயர் நீதிமன்றத்தில் அசாம், திரிபுரா, அருணாச்சல பிரதேசம் மற்றும் மிசோரம் ஆகிய மாநிலங்களுக்கான அரசு வழக்கறிஞராக தொழில் ரீதியாக பணியாற்றினார். இவர் 1955-ல் இந்தியத் தேசிய காங்கிரசு கட்சியில் மாணவர் தலைவராகச் சேர்ந்தார். 1983 முதல் 1991 வரை அசாம் பிரதேச காங்கிரசு குழுவின் பொதுச் செயலாளர் மற்றும் துணைத் தலைவர் உட்பட பல்வேறு காலங்களில் மாவட்ட மற்றும் மாநில அளவில் பல்வேறு கட்சிப் பதவிகளை வகித்தார். 1988ஆம் ஆண்டு மாஸ்கோ, தாஷ்கண்ட், அல்மா-அட்டா, கீவ், சோச்சி, லெனின்கிராட் போன்ற இடங்களுக்கு அசாம், ஆந்திரப் பிரதேசம் மற்றும் தமிழ்நாடு ஆகிய மாநிலங்களிலிருந்து பங்கேற்பாளர்களைக் கொண்ட 28 உறுப்பினர்களைக் கொண்ட சோவியத் ஒன்றிய நண்பர்கள் குழுவை வழிநடத்தத் தேர்ந்தெடுக்கப்பட்டார். பீகார் மாநில ஆளுநராக பணியாற்றினார். இவர் பீகார் ஆளுநராக இருந்தபோது, இவருக்குப் பிறகு 24 ஜனவரி 2011 அன்று மாயன்கோட் கெளத் நாராயணன் பதவியேற்கும் வரை மேற்கு வங்க ஆளுநராகக் கூடுதல் பொறுப்பு வழங்கப்பட்டது.

அரசியல் வாழ்க்கை 
கோம்வார் 1955 இல் இந்தியத் தேசிய காங்கிரஸ் கட்சியில் மாணவர் தலைவராகச் சேர்ந்தார். 1991 ஆம் ஆண்டு ஹிதேஸ்வர் சைகியா அரசாங்கத்திலும் 2001ல் தருண் கோகோய் அரசிலும் அசாம் மாநில அமைச்சராக இருந்தார்.

மேற்கோள்கள் 

 பீகார் கவர்னர்   
21-ஆம் நூற்றாண்டு இந்திய அரசியல்வாதிகள்
திரிபுரா ஆளுநர்கள்
1943 பிறப்புகள்
2020 இறப்புகள்
மேற்கு வங்காள ஆளுநர்கள்
பீகார் ஆளுநர்கள்
அசாமைச் சேர்ந்த இந்திய தேசிய காங்கிரஸ் அரசியல்வாதிகள்
பொன்னம்பலம் ஞாபகார்த்த வைத்தியசாலை குண்டுவெடிப்பு

பொன்னம்பலம் ஞாபகார்த்த வைத்தியசாலை  குண்டுவெடிப்பு (Ponnampalam Memorial hospital bombing) 2009 ஆம் ஆண்டு பிப்ரவரி மாதம் ஆறாம் தேதியன்று நிகழ்ந்தது. இலங்கை விமானப்படையினர் நாட்டின் முல்லைத்தீவு மாவட்டத்தில் உள்ள புதுக்குடியிருப்பில் அமைந்திருந்த பொன்னம்பலம் ஞாபகார்த்த மருத்துவமனை மீது இக்குண்டுவீச்சுத் தாக்குதலை மேற்கொண்டனர். மருத்துவமனை முற்றிலும் சேதமடைந்தது. 61 நோயாளிகள் கொல்லப்பட்டனர். பலர் படுகாயமடைந்தனர். இதேவேளையில் இலங்கை தரைப்படையினரும் மருத்துவமனை மீது கண்மூடித்தனமான எறிகணைத் தாக்குதலை மேற்கொண்டனர். இதனால் உயிர்பிழைத்திருந்த நோயாளிகளைக் கூட மீட்கமுடியாத நிலை ஏற்பட்டது.

வரலாறு 
பொன்னம்பலம் ஞாபகார்த்த மருத்துவமனை நவீன வசதிகளைக் கொண்ட ஓர் அரச சார்பற்ற நிறுவனமாகும்.  போர்க்காலங்களில் அளப்பரிய பணியினை மக்களுக்கு வழங்கிய மருத்துவர் பொன்னம்பலம் அவர்களின் நினைவாக 1996 ஆம் ஆண்டு இம் மருத்துவமனை தொடங்கப்பட்டது.  போர்நிறுத்த காலத்தில் பல வெளிநாட்டு நிபுணர்கள், புலம்பெயர் மருத்துவர்கள் போன்றோர் மருத்துவமனையின் நவீன வசதிகளை மேம்படுத்துவதில் பெரும்பங்காற்றினர். கிளர்ச்சியாளர்கள் கட்டுப்படுத்தப்பட்ட பகுதியில் விடுதலைப் புலிகளால் இம்மருத்துவமனை நடத்தப்பட்டது.

இலங்கை இராணுவம் பாதுகாப்பு வலயத்திலுள்ள மருத்துவமனைகள் மீது கண்மூடித்தனமாக பீரங்கிகளால் எறிகணைத் தாக்குதல் நடத்தியதாகவும், 2008 ஆம் ஆண்டி டிசம்பர் மாதம் முல்லைத்தீவு பொது வைத்தியசாலை தொடங்கி குறைந்தது எட்டு மருத்துவமனைகள் உட்பட வான்வழியாகத் தாக்கியதாகவும் மனித உரிமைகள் கண்காணிப்பகம் குற்றம் சாட்டியது. மனித உரிமைகள் கண்காணிப்பகம் இந்த தாக்குதல்களை போர்க்குற்றங்கள் என்றும் கூறியது. மருத்துவமனைகள் தெளிவாகக் குறிவைக்கப்பட்டுள்ளன என்றும் அவர்கள் கூறினர். 

இலங்கையில் பொறுப்புக்கூறல் தொடர்பான நிபுணர்கள் குழுவின் அறிக்கையும், இலங்கை இராணுவம் மருத்துவமனைகள் மீது தாக்குதல் நடத்தியதாகக் கூறப்படும் குற்றச்சாட்டுகள் நம்பகத்தன்மை வாய்ந்தவை எனக் கண்டறிந்தது.

"பாதுகாப்பு வலயத்திற்கு வெளியே எந்த ஒரு மருத்துவமனையும் செயல்படக்கூடாது. பாதுகாப்புக்கு அப்பாற்பட்ட அனைத்தும் முறையான இலக்கே" என்று கோத்தபய இராசபக்சே கூறியதுடன், இத்தாக்குதல் நியாயமானது என்றும் கூறினார். 
இலங்கைத் தீவில் சண்டையிடும் தரப்பினரிடம், "புதுக்குடியிருப்பு மருத்துவமனை அல்லது "பாதுகாப்பான வலயத்திற்கு உள்ளே துப்பாக்கிச் சூடு நடத்த வேண்டாம்" என்று அமெரிக்க இராசாங்கச் செயலர் இலாரி கிளிண்டனும்ம, பிரித்தானிய வெளிவிவகார அமைச்சர் டேவிட் மிலிபாண்டும் இணைந்து அழைப்பு விடுத்திருந்தனர் என்பதும் குறிப்பிடத்தக்கதாகும்.

மேற்கோள்கள் 

இலங்கையில் போர் குற்றங்கள்
நான்காம் ஈழப்போரில் இலங்கை இராணுவத்தினரின் தாக்குதல்கள்